b'\n_START_ARTICLE_\nLucia dos Santos\n_START_PARAGRAPH_\nLucia dos Santos (Aljustrel, Portugal, 22. o\xc5\xbeujka 1907. \xe2\x80\x93 13. velja\xc4\x8de 2005.) - portugalska redovnica, karmeli\xc4\x87anka, ukazala joj se Bla\xc5\xbeena Djevica Marija u Fatimi _NEWLINE_Rodila se kao sedmo najmla\xc4\x91e dijete u obitelji. Bila je omiljena i komunikativna. Lucia dos Santos i njezini ro\xc4\x91aci Francisco i Jacinta Marto, do\xc5\xbeivjeli su ukazanja Bla\xc5\xbeene Djevice Marije nedaleko od mjesta Fatima. Lucia je tada imala 10 godina. Razgovarala je s Gospom, tijekom vi\xc5\xa1e ukazanja po\xc4\x8dev\xc5\xa1i od 13. svibnja 1917. Kod drugog ukazanja Lucija je zamolila Gospu, da je uzme na nebo zajedno s njezinim ro\xc4\x91acima, Franciscom i Jacintom. Gospa je odgovorila: \xe2\x80\x9eDa, Jacintu i Francisca uskoro \xc4\x87u uzeti, ali ti \xc4\x87e\xc5\xa1 ovdje ostati jo\xc5\xa1 neko vrijeme. Isus se \xc5\xbeeli tobom poslu\xc5\xbeiti, da me ljudi upoznaju i uzljube, \xc5\xbeeli da u svijetu ustanovi\xc5\xa1 pobo\xc5\xbenost prema mom Pre\xc4\x8distom Srcu.\xe2\x80\x9d Tako je i bilo. Lucia je otputovala iz rodnog mjesta Aljustrela, 17. lipnja 1921., te je primljena kao interna u\xc4\x8denica Kolegija sestara sv. Doroteje u Vilaru. _NEWLINE_Sestri Luciji se 10. prosinca 1925., u njezinoj sobi u ku\xc4\x87i Sestra sv. Doroteje u Pontavedri, ukazala Gospa s Djetetom Isusom uz bok na sjajnom oblaku. Pokazala joj je srce ovijeno trnjem, koje je dr\xc5\xbeala u drugoj ruci. Gospa je rekla: \xe2\x80\x9eGledaj k\xc4\x87eri moja, moje srce ovijeno trnjem, \xc5\xa1to ga nezahvalni ljudi u svakom trenutku u njega zabadaju svojim psovkama i nezahvalnostima. Barem ti me poku\xc5\xa1aj utje\xc5\xa1iti i poru\xc4\x8di svima onima koji se u prvih pet subota u mjesecu ispovijede, pri\xc4\x8deste, izmole krunicu i 15 minuta ostanu sa mnom u razmi\xc5\xa1ljanju o otajstvima krunice, a s nakanom da mi pru\xc5\xbee zadovolj\xc5\xa1tinu, obe\xc4\x87ajem svoju prisutnost u \xc4\x8dasu smrti i sve milosti, koje su im potrebne da spase du\xc5\xa1u\xe2\x80\x9d._NEWLINE_Dana 24. listopada 1925., u\xc5\xa1la je u Institut sv. Doroteje, dok je istovremeno kao postulantica primljena u samostan iste kongregacije u Tuyu u \xc5\xa0panjolskoj blizu portugalske granice. _NEWLINE_Dijete Isus ponovno se ukazao sestri Luciji 15. velja\xc4\x8de 1926., u Pontavedri, zapitav\xc5\xa1i je li ve\xc4\x87 pro\xc5\xa1irila pobo\xc5\xbenost svojoj Presvetoj Majci. Lucija je izvijestila o pote\xc5\xa1ko\xc4\x87ama. _NEWLINE_Novakinja postaje 2. listopada 1926. Dana 17. prosinca 1927. Lucia je do\xc5\xa1la u blizinu svetohrani\xc5\xa1ta u kapelici ku\xc4\x87e Sestara sv. Doroteje u Tuyu, da bi zapitala Isusa, kako ispuniti nalog ispovjednika da stavi na papir odre\xc4\x91ene milosti, koje je primila od Boga, kada su te milosti u vezi s tajnom, koju joj je povjerila Gospa. Jasnim glasom, Isus joj je dopustio da \xc4\x8duje: \xe2\x80\x9eK\xc4\x87eri moja, napi\xc5\xa1i sve \xc5\xa1to se tra\xc5\xbei od tebe. Napi\xc5\xa1i i sve \xc5\xa1to ti je Gospa povjerila u ukazanju, u kojem je govorila o pobo\xc5\xbenosti Presvetom Srcu Marijinu. \xc5\xa0to se ti\xc4\x8de ostatka tajne, nastavi \xc5\xa1utjeti!\xe2\x80\x9d. Nakon tako primljene zapovijedi, Lucia je otkrila \xc5\xa1to se dogodilo pri lipanjskom ukazanju u Fatimi._NEWLINE_Dana 3. listopada 1928. pola\xc5\xbee svoje privremene zavjete. Dana 13. lipnja 1929. sestra Lucia imala je prekrasnu viziju Presvetog Trojstva i Pre\xc4\x8dista Srca Marijina, tijekom koje joj je Gospa poru\xc4\x8dila da je do\xc5\xa1ao trenutak, da Sveta Crkva sazna za njezinu \xc5\xbeelju za posve\xc4\x87enjem Rusije i njezino obe\xc4\x87anje da \xc4\x87e je obratiti. Preko svojih ispovjednika i biskupa Leirije, Lucia je na\xc5\xa1la na\xc4\x8din da s Gospinom molbom, iste godine bude upoznat papa Pio XI., koji ju je obe\xc4\x87ao razmotriti. On i pape nakon njega, djelomi\xc4\x8dno su u\xc4\x8dinili \xc5\xa1to je tra\xc5\xbeila Gospa u Fatimi, stoga je Lucija sve do sredine 1989., smatrala da niti jedno od tih posve\xc4\x87enja nije valjano. Me\xc4\x91utim, od tada je Lucia priznala valjanost posve\xc4\x87enja, koje je papa Ivan Pavao II. u\xc4\x8dinio 25. o\xc5\xbeujka 1984. Danas stru\xc4\x8dnjaci dvoje, o tom stajali\xc5\xa1tu sestre Lucije.  _NEWLINE_Godine 1934., polo\xc5\xbeila je sve\xc4\x8dane zavjete. Uzela je redovni\xc4\x8dko ime sestra Maria dell Addolorata (Marija od \xc5\xbdalosne Gospe). Za vrijeme komunisti\xc4\x8dke revolucije u \xc5\xa0panjolskoj iz sigurnosnih razloga, preba\xc4\x8dena je u Kolegij de Sardao u Vila Nova de Gaia, gdje je ostala jedno vrijeme. Godine 1941., kad joj je biskup Leirije zapovijedio da bilje\xc5\xbei sve \xc5\xa1to bi moglo biti zanimljivo o \xc5\xbeivotu bl. Jacinte za novo izdanje koje treba tiskati, vidjelica je dobiv\xc5\xa1i dopu\xc5\xa1tenje neba, otkrila dva od tri dijela srpanjske tajne. _NEWLINE_Imala je priliku ponovno vidjeti mjesto ukazanja 20. svibnja 1946. Dvije godine kasnije, 25. o\xc5\xbeujka 1948. napustila je Institut Sv. Doroteje, kako bi u\xc5\xa1la u Karmel sv. Josipa u Coimbri pod imenom sestra Marija Lucija od Pre\xc4\x8distog Srca. Iste je godine 3. svibnja, obukla odoru sv. Terezije te je 31. svibnja 1949. polo\xc5\xbeila vje\xc4\x8dne zavjete kao bosonoga karmeli\xc4\x87anka. Pre\xc5\xa1la je Karmel u Coimbri, jer je tra\xc5\xbeila mir. Velik broj ljudi joj je pisao pisma i posje\xc4\x87ivao je dok je bila u Institutu sv. Doroteje, neki su bili drski i bezobrazni pa je tra\xc5\xbeila promjenu. U Karmelu u Coimbri, smjeli su joj pri\xc4\x87i samo oni koji su imali dopu\xc5\xa1tenje Svete Stolice. _NEWLINE_Godine 1973., isusovac Antonio Maria Martins objavio je \xe2\x80\x9eSje\xc4\x87anja i pisma Irme Lucije\xe2\x80\x9d. Razna izvje\xc5\xa1\xc4\x87a, koja je sastavila Lucia obi\xc4\x8dno se nazivaju \xe2\x80\x9eSje\xc4\x87anja I, II., III. i IV.\xe2\x80\x9d Prvo je iz 1935. i predstavlja zbirku sje\xc4\x87anja za biografiju bl. Jacinte. Drugo sje\xc4\x87anje je iz 1937., kada Lucia pi\xc5\xa1e na vrlo sa\xc5\xbeet na\xc4\x8din o Gospinim ukazanjima i prvi put javno izvje\xc5\xa1\xc4\x87uje o An\xc4\x91elovim ukazanjima. Do tada je \xc5\xa1utjela zbog savjeta vi\xc5\xa1e sve\xc4\x87enika. Tre\xc4\x87e sje\xc4\x87anje potje\xc4\x8de iz 1941., kada je otkrila dva dijela fatimske tajne. \xc4\x8cetvrti dio nastao je krajem 1941., kada je Lucija prvi put sustavno i redom napisala o ukazanjima te na kraj izvje\xc5\xa1tava, da ni\xc5\xa1ta od onoga \xc5\xa1to je zadr\xc5\xbeala u sje\xc4\x87anju nije namjerno izostavila, osim tre\xc4\x87eg dijela tajne, za koji joj jo\xc5\xa1 nije nalo\xc5\xbeeno, da ga otkrije. U lipnju 1943. sestra Lucia je oboljela od te\xc5\xa1ke bolesti, koja je trajala mjesecima. Zbog toga je 3. sije\xc4\x8dnja 1944., na papir napisala tre\xc4\x87u fatimsku tajnu, koja je javno objavljena tek 2000. godine. _NEWLINE_Sestra Lucia dos Santos umrla je 13. velja\xc4\x8de 2005. Pokrenut je postupak, da se proglasi bla\xc5\xbeenom i svetom.'